ຫາງສຽງອາເມລິກາຮັບຮູ້ບັນດາສັນຍານຕັ້ງໜ້າຕໍ່ໜ້າການຢ້ຽມຢາມຫວຽດນາມຂອງທ່ານ Barack Obama
ທ່ານປະທານາທິບໍດີ ສະຫະລັດ ອາເມລິກາ Barack Hussein Obama
(ພາບ: EPA/TTXVN)
ຫາງສຽງ ອາເມລິກາ ສືບຕໍ່ສະແດງຄວາມສົນໃຈຫຼາຍຕໍ່ເຫດການທ່ານປະທານາທິບໍດີ ສະຫະລັດ ອາເມລິກາ Barack Hussein Obama ຈະຢ້ຽມຢາມ ຫວຽດນາມ ຢ່າງເປັນທາງການແຕ່ວັນທີ 22 – 25/5/2016. ວົງການເຈົ້າໜ້າທີ່ທຳນຽບຂາວ ໃຫ້ຮູ້ວ່າ: ປະທານາທິບໍດີ Obama ລໍຖ້າການຢ້ຽມຢາມ ຫວຽດນາມ ແລະ ຄາດວ່າຈະເຈລະຈາກັບບັນດາການນຳ ຫວຽດນາມ ເພື່ອແນໃສ່ເພີ່ມທະວີການພົວພັນຄູ່ຮ່ວມມືຮອບດ້ານ ຫວຽດນາມ - ອາເມລິກາ ໃນຫຼາຍຂົງເຂດຄື: ການຄ້າ - ການລົງທຶນ, ການຮ່ວມມືດ້ານສຶກສາ, ການປ້ອງກັນຄວາມສະຫງົບ, ສິດທິມະນຸດ, ກໍ່ຄືບັນດາບັນຫາພາກພື້ນ ແລະ ສາກົນທີ່ຕ່າງຝ່າຍຕ່າງມີຄວາມສົນໃຈ. ການຢ້ຽມຢາມຖືກດຳເນີນໄປໃນສະພາບທີ່ການພົວພັນ ຫວຽດນາມ - ອາເມລິກາ ພວມພັດທະນາຢ່າງແຮງ. ໃນຮອບເວລາພຽງ 2 ທົດສະວັດແຫ່ງການສ້າງສາຍພົວພັນເປັນປົກກະຕິ, ການພົວພັນລະຫວ່າງ 2 ປະເທດບັນລຸໄດ້ບັນດາຄວາມກ້າວໜ້າອັນໃຫຍ່ຫຼວງ.
ທ່ານຮອງສາດສະດາຈານ Admund Malesky, ຂຶ້ນກັບພະແນກເສດຖະກິດການເມືອງ ມະຫາວິທະຍາໄລ Duke (ອາເມລິກາ) ຖືວ່າ: ການຢ້ຽມຢາມຂອງທ່ານປະທານາທິບໍດີ Obama ເຖິງ ຫວຽດນາມ ຈະແມ່ນການຢ້ຽມຢາມຄັ້ງປະຫວັດສາດຍ້ອນຈາກບັນດາຄວາມແຕກຕ່າງກັນກ່ອນນີ້, ປະຈຸບັນມີການພົວພັນ 2 ຝ່າຍໄດ້ພັດທະນາຢ່າງໝັ້ນຄົງເຂັ້ມແຂງ. ການຢ້ຽມຢາມ ສາມາດຈະແມ່ນກາລະໂອກາດເພື່ອໃຫ້ 2 ປະເທດຊຸກຍູ້ການພົວພັນແລກປ່ຽນໃນອະນາຄົດ ແລະ ສ້າງການພົວພັນໃນຫຼາຍຂົງເຂດເຊັ່ນດ້ານການຄ້າ, ການສຶກສາຕະຫຼອດຮອດການຮ່ວມມືດ້ານພະລັງງານ.. ໃນຂະນະນັ້ນ, ທ່ານ Andre Sauvageot, ອະດີດພັນເອກອົງການສືບລາຊະການລັບສູນກາງ ອາເມລິກາ (CIA), ຜູ້ອຳນວຍການພັດທະນາການດຳເນີນທຸລະກິດ ຫວຽດນາມ - ອາເມລິກາ ຂອງກຸ່ມບໍລິສັດທີ່ປຶກສາ Maventus, ຖືວ່າ: ອາເມລິກາ ຄວນຍົກເລີກຄຳສັ່ງຂວຳ້ບາດດ້ານອາວຸດຢ່າງສົມບູນກັບ ຫວຽດນາມ, ພ້ອມທັງຫວັງວ່າ ລັດຖະບານ ອາເມລິກາ ຈະປະກອບສ່ວນເຂົ້າໃນການສ້າງກອງທັບ ຫວຽດນາມ ເປັນທັນສະໄໝ.
(ແຫຼ່ງຄັດຈາກ VOV)